# Benejússer

Benejússer (oficialment i en castellà Benejúzar) és un municipi del País Valencià situat a la comarca del Baix Segura.

## Geografia

El terme, de 8,6 km², està travessat d'oest a est pel Segura. Les obres de canalització del riu han propiciat la reforestació amb flora autòctona i adaptació per a l'esbargiment dels antics meandres, convertits en parc temàtic on es recreen els ecosistemes propis del Baix Segura. La zona més alta del municipi compta amb serres i cims ben poblats de bosc mediterrani, herbes aromàtiques i bona representació de la fauna.

## Història

El seu topònim àrab significa "partida de Jússer". En 1264 hi hagué una rebel·lió mudèjar que fou sufocada per les hostes castellanes amb l'ajuda de l'infant Pere i de Jaume I. El dia 15 de juliol va obtenir terme i jurisdicció. El 1429 fou saquejada per les hostes castellanes i murcianes. Els pobladors assecaren les marjals i espatllaren el terreny; la terra es va repartir en petites propietats; a finals del segle xiv moltes d'aquestes parcel·les van ser comprades per uns cavallers de cognom Martí que s'autoproclamaren senyors del lloc i així fou acceptat per Oriola. Amb l'expulsió morisca de 1609 vingué la despoblació i la posterior carta pobla de 1611 a favor de Juan Rosell Roda Rocamora y Thomas, que havia comprat el terme als Martí i contractà 32 veïns amb les mateixes condicions que tenien els moriscs. El 1628 se separa d'Oriola. Va ser afonat pel terratrèmol del 1829, i reconstruït en zona oposada del Segura poc després amb cinquanta famílies a les terres comprades al seu senyor, Juan Roca y Carrasco, comte de Pino Hermoso.

## Economia

Situada al bell centre de la comarca la seua economia es basa en el conreu dels cítrics, especialment la llima, alli; també abasta importància la construcció.

## Demografia

Benejússer té 5.364 habitants (INE 2016).
Evolució demogràfica de Benejússer :
| 1900 | 1910 | 1920 | 1930 | 1940 | 1950 | 1960 | 1970 | 1981 | 1991 | 2000 | 2006 | 2007 | 2015 |
| 2.094 | 2.518 | 2.634 | 2.977 | 3.119 | 3.527 | 3.705 | 3.516 | 4.041 | 4.621 | 4.942 | 5.306 | 5.419 | 5.394 |

## Edificis d'interés

Quant al patrimoni s'ha de tenir en compte que el terratrèmol va destruir totalment el municipi per la qual cosa totes les construccions són dels darrers dos segles. Hi trobem:
* L'església de la Verge del Roser, fundada en 1611 i restaurada en 1911.
* L'edifici de l'Ajuntament.
* L'auditori municipal "José Aparicio Peiró".
* Santuari de la Pilarica.
* Algunes de les antigues cases de llaurador de què destaca l'anomenada Vistalegre.
De la seua gastronomia esmentem l'arròs amb crosta, el putxero amb pilotes i la paella de conill.

## Política i govern
### Composició de la Corporació Municipal

El Ple de l'Ajuntament està format per 13 regidors. En les eleccions municipals de 26 de maig de 2019 foren elegits 6 regidors del Partit Popular (PP), 5 del Partit Socialista del País Valencià (PSPV-PSOE) i 2 de Ciutadans - Partit de la Ciutadania (Cs).
Eleccions municipals de 26 de maig de 2019 - Benejússer :
| Candidatura | Candidatura | Candidatura | Cap de llista | Vots | Vots | Regidors |
| | Partit Popular | | Antonio Bernabé Bernabé | 1.533 | 46,44% | 6 (-1) |
| | Partit Socialista del País Valencià-PSOE | | Antonio Miguel López Arenas | 1.215 | 36,81% | 5 |
| | Ciutadans - Partit de la Ciutadania | | Rosa María García Ballester | 533 | 16,15% | 2 (+1) |
| | Vots en blanc | | | 20 | 0,61% | |
| Total vots vàlids i regidors | Total vots vàlids i regidors | Total vots vàlids i regidors | Total vots vàlids i regidors | 3.301 | 100 % | 13 |
| | Vots nuls | Vots nuls | Vots nuls | 35 | 1,05% | |
| Participació (vots vàlids més nuls) | Participació (vots vàlids més nuls) | Participació (vots vàlids més nuls) | Participació (vots vàlids més nuls) | 3.336 | 82,31%** | |
| Abstenció | Abstenció | Abstenció | Abstenció | 717* | 17,69%** | |
| Total cens electoral | Total cens electoral | Total cens electoral | Total cens electoral | 4.053* | 100 %** | |
| Alcalde: Antonio Miguel López Arenas (PSPV) (15/06/2019) Per majoria absoluta dels vots dels regidors (7 vots: 5 de PSPV i 2 de Cs) |||||||
| Fonts: JEC, JEZ Oriola, M. Interior, Periòdic Ara. (* No són vots sinó electors. ** Percentatge respecte del cens electoral.) |||||||

### Alcaldes

Des del 17 de juny de 2023 l'alcalde de Benejússer és Vicente Cases Sanz del Partido Popular.
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | Manuel Mora López | UCD | 19/04/1979 | -- |
| 1983–1987 | José Antonio García Meseguer | PSPV-PSOE | 28/05/1983 | -- |
| 1987–1991 | José Antonio García Meseguer | PSPV-PSOE | 30/06/1987 | -- |
| 1991–1995 | José Antonio García Meseguer | PSPV-PSOE | 15/06/1991 | -- |
| 1995–1999 | José Antonio García Meseguer | PSPV-PSOE | 17/06/1995 | -- |
| 1999–2003 | José Antonio García Meseguer | PSPV-PSOE | 03/07/1999 | -- |
| 2003–2007 | José Antonio García Meseguer | PSPV-PSOE | 14/06/2003 | -- |
| 2007–2011 | Antonio Bernabé Bernabé | PP | 16/06/2007 | -- |
| 2011–2015 | Antonio Bernabé Bernabé | PP | 11/06/2011 | -- |
| 2015–2019 | Antonio Bernabé Bernabé | PP | 03/07/2015 | -- |
| 2019-2023 | Antonio Miguel López Arenas | PSPV-PSOE | 15/06/2019 | -- |
| Des de 2023 | Vicente Cases Sanz | PP | 17/06/2023 | -- |
| Fonts: Generalitat Valenciana |||||

## Notes

* ↑ En les eleccions de 2015 es presentaren com «Soy de Benejúzar-Independiente» (SBi) i tragueren 1 regidor. En novembre de 2015, s'integraren en Cs.

## Referències

* ↑ Font: Població de fet segons l'INE. Alteracions dels municipis en els Censos de Població des de 1842, Sèries de població dels municipis d'Espanya des de 1996.
* ↑ Activaor «Soy de Benejúzar se integra en Ciudadanos». www.activaorihuela.es, 13-11-2019.
* ↑ Activaor «PSOE y Ciudadanos gobernarán en Benejúzar tras los 12 años del PP». www.activaorihuela.es, 15-06-2019.
* ↑ Junta Electoral Central «Resolución de 2 de julio de 2019, de la Presidencia de la Junta Electoral Central, por la que se procede a la publicación del resumen de los resultados de las elecciones locales convocadas por Real Decreto 209/2019, de 1 de abril, y celebradas el 26 de mayo de 2019, según los datos que figuran en las actas de proclamación remitidas por cada una de las Juntas Electorales de Zona. Provincias: Albacete, Alicante, Almería, Araba-Álava». Butlletí Oficial de l'Estat, 160, 05-07-2019, pàg. 72.520 [Consulta: 29 abril 2020].
* ↑ Junta Electoral de Zona d'Oriola «Proclamación de candidaturas para las elecciones Locales de 26 de mayo de 2019» (pdf) (en castellà). Butlletí Oficial de la Província d'Alacant. Diputació Provincial d'Alacant [Alacant], 82, 30-04-2019, pàg. 11-13. edicte 4533 [Consulta: 28 juliol 2019].
* ↑ Ministeri de l'Interior. Govern d'Espanya. «Resultados provisionales 2019» (en castellà). Arxivat de l'original el 25 de juny 2019. [Consulta: 27 juny 2019].
* ↑ Ara. «Eleccions municipals 2019. Resultats a Benejúzar», 27-05-2019. [Consulta: 26 juny 2019].
* ↑ Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Benejússer. Històric de Govern Local». Portal d'informació ARGOS. [Consulta: 20 novembre 2017].

## Enllaços externs

* Ajuntament de Benejússer Arxivat 2005-03-24 a Wayback Machine..
* Institut Valencià d'Estadística Arxivat 2010-06-18 a Wayback Machine..
* Portal de la Direcció General d'Administració Local de la Generalitat Arxivat 2008-05-26 a Wayback Machine..
* El portal de la Vega Baja.
* País Valencià, poble a poble, comarca a comarca, de Paco González Ramírez, d'on s'ha extret informació amb consentiment de l'autor.